erhwenkuo/poetry-chinese-zhtw huggingface dataset:
臨江仙
作者：魏了翁（宋）

春院繡簾垂□□，一天風月橫陳。慈親初度紀嘉名。每從歌舞地，猶記傑魁人。大句忽隨烏鵲至，恍如前歲逢春。只祈歲歲及茲辰。天風吹寶唾，華彩動文星。
水調歌頭
作者：魏了翁（宋）

涪右金華宅，上有蔚藍天。當年玉女何事，未擺世間緣。要把平夷心事，散作吉祥種子，春暖玉生煙。回首生處所，更欲與周旋。自歸來，生處所，已三年。山頭白鶴候我，應訝久留連。已作秋風歸夢，忽遞春風訊息，吹我著瀘川。安得且歸去，綿上飽耕眠。
八聲甘州
作者：魏了翁（宋）

記幡然、持節下青雲，巴月幾成弦。待竹枝歌徹，訟棠匝地，扉草連天。卻尋當年舊夢，來使蜀東川。人物寥寥甚，禁許迴旋。愧我推擠不去，尚新官對舊，後任如前。與故人飲酒，月露寫明蠲。嘆書生、康時無計，謾憂思、時墮酒痕邊。且只願、早休兵甲，長見豐年。
賀新郎
作者：魏了翁（宋）

霞下天垂宇。倚闌干、月華都在，大明生處。扶木元高三千丈，不分閒雲無數。謾轉卻、人間朝暮。萬古興亡心一寸，只涓涓、日夜隨流注。奈與世，不同趣。齊封冀甸今何許。百年間、欲招不住，欲推不去。閘斷河流障海水，未放游魚甫甫。嘆多少、英雄塵土。挾客憑高西風外，問舉頭、還見南山否。花爛熳，草蕃庶。
江城子
作者：魏了翁（宋）

夢隨瘦馬渡晨煙。月猶弦。稻初眠。宇宙平寬，著我一人閒。夢破枇杷香滿袂，應喚我，駐行韉。王氏之門枇杷花正開。雁聲砧杵落晴川。撫流年。嘆區緣。隨世功名，未信果誰賢。目斷孤雲東北角，離複合，斷還連。
喜遷鶯
作者：魏了翁（宋）

鬢霜盈握。嘆芻牧荒墟，稻粱衰索。落日牛羊，晚雲鴻雁，傍地飛空無託。牧人困和雨睡，田父醉連雲酌。醉夢未醒，虎嗥川穀，麕驚林薄。離別。誰不惡。心事同時，都不論離合。眼底時幾，鼻端人物，誰辨北征東略。最憐世途局趣，只道書生疏闊。無可贈君，松陰庭院，菊華籬落。
滿江紅
作者：魏了翁（宋）

世道何常，都一似、水流雲出。嘆自古、燕巾濫寶，楚山迷璧。老我如今觀變熟，行藏語嘿惟時適。似滄溟、容得乘禽飛，雙鳧集。花露曉，松風夕。經味永，山光吸。歷巖中考第，案頭月日。物慾強時心節制，才資弱處書扶掖。擬棕鞋、桐帽了平生，投簪舄。
水調歌頭
作者：魏了翁（宋）

清燕臥霜角，月魄幾回哉。一聲雲雁清叫，推枕賦歸來。流水落花去路，畫象棠陰陳跡，霄觀傍樓臺。別憶入梅豔，愁色上田萊。記來時，驚列缺，走吳回。人間都失匕箸，老婢亦驚猜。匹馬曉風鞭袖，孤堞暮煙烽柝，輝卻掛蛇杯。不負此邦去，笑口也應開。
水調歌頭
作者：魏了翁（宋）

昨夜嚴家集，霜鬥颭晴天。乾坤如許空闊，著我兩人閒。醉帽三更月影，別袂一簾花氣，語雋不知還。二十年間事，肝肺寫明蠲。記相逢，一似昨，兩經年。風波鬧處，推出心膽至今寒。也為故人飲酒，也念邦人懷舊，姑為駐徵鞍。未忍作離語，留待月華圓。
水調歌頭
作者：魏了翁（宋）

更盡一杯酒，春近武陵源。源頭父老迎笑，人似老癯仙。檢校露桃風葉，問訊渚莎江草，點檢舊風煙。世界要人拄，公獨臥閒邊。嘆從來，分宇宙，有山川。主賓均是寄耳，贏得鬢毛班。最苦中年相別，更是人才難得，相勸且加餐。歸為玉昆說，時寄我平安。
水調歌頭
作者：魏了翁（宋）

山嶽會元氣，初度首王春。扶持許大穹壤，全德付耆英。二萬九千日力，四百八旬甲子，釀此傑魁人。玉劍臥霜鬥，金鎖摯天扃。學宗師，人氣脈，國精神。不應閒處袖手，試與入經綸。磊落蟠溪感遇，迢遞彭籛歲月，遠到漆園椿。用舍關時運，一片老臣心。
鷓鴣天
作者：魏了翁（宋）

解后皇華並轡遊。追隨世好學風流。兒童拍手攔街笑，只是酸寒魏梓州。千炬燭，數聲謳。不知白了幾人頭。惺憁兩眼看來慣，且得人心樂便休。
鷓鴣天
作者：魏了翁（宋）

兩便星前秉燭遊。滔滔車馬九河流。耳聽宣政昇平曲，目斷炎興未復州。聞鼓吹，強歡謳。被人嗺送作遨頭。憑誰為掃妖氛靜，卻與人間快活休。
臨江仙
作者：魏了翁（宋）

一點陽和渾在裡，時來爾許芳妍。春風吹上醉痕邊。雋歡欺淺酌，清晤失佳眠。聊把繁華開笑口，須臾雨送風般。因花識得自家天。炯然長不夜，活處欲生煙。
柳梢青
作者：魏了翁（宋）

莊敏傳家，文安嫡胄，文惠諸孫。兩大相輝，晉秦匹國，韓姞盈門。天風吹下雙軒。恰趁得、酴醿牡丹。錦繡光中，殿春不老，閱歲長存。
蝶戀花
作者：魏了翁（宋）

可煞潼人真慕顧。接得官時，只道來何暮。歲歲何曾摏得住。遂人又見迎將去。謾自兒曹相爾汝。心事同時，千里元相梧。況是棠陰隨處處。秋江夜月春空霧。
菩薩蠻
作者：魏了翁（宋）

鳴蟬泊雨晴雲溼。游龍翦岸涪江碧。氣候爾和平。滿家渾是春。公堂雖有酒。不敵公真有。壽宿對魁星。頰紅衫鬢青。
青玉案
作者：魏了翁（宋）

中年怕踏長亭路。便自有、離愁苦。一自送君趨幕府。惺憁鶯舌，呢喃燕觜，那解春無語。三年山月移朝暮。獨倚松風等閒度。到得除書縈絆住。卻愁不似，當時皓月，長伴君來去。
西江月
作者：魏了翁（宋）

早厭人間腐鼠，要希雲外飛皇。羲和不肯系朝陽。任向鬢邊來往。出谷聲中氣味，編蒲冊裡晶光。至今心膽為渠狂。夢倚銀潢天上。
水調歌頭
作者：魏了翁（宋）

牛酒享賓客，焦爛列前榮。有人先事早計，殘突伴孤星。香火家家繪象，鼛鼓村村祠宇，翦不斷人情。清淚九皋鶴，喚起夢魂惺。白蘋洲，芳草渡，玉湖亭。畫簾掛起籙簌，一卷易同盟。攜手錦江箍隱，覿面墨池玄叟，扶杖蜀君平。三老囅然笑，雲散太空清。
臨江仙
作者：魏了翁（宋）

紅杏花邊曾共賞，天涯還是相逢。人言契分兩重重。誰知聲利外，別有一般同。炯炯奇情雙亮處，天光水色相通。磨中旋蟻渺何窮。共扶天事業，此意政須公。
臨江仙
作者：魏了翁（宋）

千里樓高人與並，箇中徹地通天。秋風吹髮半成宣。都將強歲月，空對舊山川。養就人才端有意，公今三祖差肩。偏輕偏重幾番船。要公常把柂，容我老閒邊。
臨江仙
作者：魏了翁（宋）

占斷人間閒富貴，長秋應是長春。前山推月上簾旌。緩觴燖舊友，勾拍按新聲。時倚晴空看過雁，幾州明月關情。知君早已倦青冥。時來那得免，事業一窗螢。
滿江紅
作者：魏了翁（宋）

逢著公卿，誰不道、人才難得。須認取、天根一點，幾曾休息。未問人間多少士，一門男子頭頭立。只其間、如許廣文君，誰人識。冠蓋會，漁樵席。豪氣度，清標格。要安排穩當，講帷詞掖。蜀泮堂堂元不惡，猶嫌偏惠天西壁。囑公卿、著眼看乾坤，搜人物。
千秋歲引
作者：魏了翁（宋）

天生耆德，占斷四時先。春院落，錦山川。萬家燈市明朱紫，一庭花豔傍貂蟬。婦承姑，翁抱息，子差肩。匼匝是、文公開九帙。陸續看、武公逾九十。從九九，到千千。海風謾送天雞舞，蟄雷未喚壑龍眠。且從他，歌緩緩，鼓咽咽。
醉落魄・一斛珠
作者：魏了翁（宋）

無邊春色。人情苦向南山覓。村村簫鼓家家笛。祈麥祈蠶，來趁元正七。翁前子後孫扶掖。商行賈坐農耕織。許知此意無今昔。會得為人，日日是人日。
南鄉子
作者：魏了翁（宋）

連夕雨盈疇。先為農家做麥秋。更放年頭晴甲子，知不。應是天公及爾遊。隨事與民求。又與隨時驗樂憂。民氣樂時天亦好，休休。為爾簪花插滿頭。
水調歌頭
作者：魏了翁（宋）

千古峨眉月，照我別離杯。故人中歲聚散，脈脈若為懷。醉帽三更風雨，別袂一簾山色，為放笑眉開。握手道舊故，抵掌論人才。山中人，灶間婢，亦驚猜。江頭新漲催發，欲去重裴回。世事絲絲滿鬢，歲月匆匆上面，渴夢肺生埃。酒罷聽客去，公亦賦歸來。
水調歌頭
作者：魏了翁（宋）

艤棹漢嘉口，更盡渭城杯。凌雲山色，似為行客苦傷懷。橫出半天煙雨，鎖定一川風景，未放客船開。想見此樓上，閱盡蜀人才。山猿鶴，江鷗鷺，亦相猜。滔滔日夜東注，全璧幾人回。客亦莞然成笑，多少醉生夢死，轉首總成埃。信屈四時耳，寒暑往還來。
滿江紅
作者：魏了翁（宋）

風引舟來，恰趁得、東樓嘉集。正滿眼、輕紅重碧，照筵浮席。更是姓黃人作守，重新墨妙亭遺蹟。對暮天、疏雨話鄉情，更籌急。嗟世眼，迷朱碧。矜氣勢，才呼吸。彼蔡章安在，千年黃筆。腐鼠那能鵷鳳嚇，怒蜩未信冥鵬翼。與史君、酌酒酹興亡，澆今昔。
水調歌頭
作者：魏了翁（宋）

煙雨斂江色，江水大於杯。蓬窗一枕霄夢，忽忽到無懷。苦被江頭新漲，推起天涯倦客，萬里片帆開。收用到我輩，天下豈無才。路漫漫，行又止，信還猜。淵魚得失有分，須載月明回。寄語鶴山親友，若訪吾廬花柳，為我掃煙埃。去去黨無辱，振袂早歸來。
卜算子
作者：魏了翁（宋）

江橫山簇。柏箭森如束。滿眼飛蓬撩亂，知几几、未膏沐。快意忽破竹。一奩明翠玉。千古江山只麼，人都道、為君綠。
賀新郎
作者：魏了翁（宋）

風定波紋細。夜無塵、雲迷地軸，月流天位。搖裔飛來江山鶴，猶作故鄉嘹唳。清境裡、伴人無睡。應嘆餘生舟似泛，浪濤中、幾度身嘗試。書有恨，劍無氣。從渠俗耳追繁吹。撫空明、一窗寒簟，對人如砥。夢倚銀河天外立，雲露惺惺滿袂。看多少、人間嬉戲。要話斯心無分付，路茫茫、還有親朋至。應為我，倒罍洗。
卜算子
作者：魏了翁（宋）

攜月上南樓，月已穿雲去。莫照峨眉最上峰，同在峰前住。東望極青齊，西顧窮商許。酒到憂邊總未知，猶認胡床處。
卜算子
作者：魏了翁（宋）

能得幾時留，王事催人去。翠蕩涵空酒滿船，苦要留人住。身世兩悠悠，飄泊知何許。但得心親志合時，都是相逢處。
卜算子
作者：魏了翁（宋）

風雨滿空霏，總得江山妙。洗出湖光鏡似明，不受纖塵涴。心事竟堪憑，天意真難料。呼吸豐年傾刻間，也合軒渠笑。
水調歌頭
作者：魏了翁（宋）

昨夢鶴山去，風景逐時新。藕花拍滿欄檻，松竹被池頻。盡日兄酥弟酪，觸處言鯖義□，相對只翁卿。夢覺帝鄉遠，有酒為誰傾。忽飛來，天外句，夢中人。自憐何事，強把麋鹿裹朝紳。坐看九衢車馬，鞭策長安日月，簷閣太玄經。只說來時節，金氣已高明。
木蘭花慢
作者：魏了翁（宋）

恰秋光四十，箕斗外、月初弦。笑淺瀨平蕪，寒城小市，掌許山川。半生夢魂不到，與君侯、歲歲此周旋。鞍馬空銷髀肉，兜牟未換貂蟬。人生天地兩儀間。須住百餘年。數重卦三三，後天八八，來日千千。面前路頭盡闊，放規模、運量十分寬。官職終還分定，兒孫也靠心傳。
水調歌頭
作者：魏了翁（宋）

九十九峰下，百二十年州。西風吹起客夢，月滿驛南樓。影入天河左界，辰在壽星向上，還是去年秋。要和木蘭曲，載酒壽君侯。天邊信，雲外步，去難留。壽觴庭院依舊，已帶別離愁。離合鍾情未免，行止關人何事，浪白世間頭。將相時來作，身健百無憂。
水調歌頭
作者：魏了翁（宋）

猶記端門外，鞭袖五更寒。一聲天上鍾柝，金鎖摯重關。君向紫宸上閣，我侍玉皇香案，都號舍人般。夢覺帝鄉遠，相對兩蒼顏。玉圍腰，金系肘，繡籠韉。鄉人袞袞嚴近，五馬度荊山。收拾五湖氣度，卷束蟠胸兵甲，春意滿人間。天錫公純嘏，氣象自平寬。
鷓鴣天
作者：魏了翁（宋）

日上午頭度歲辰。黃鐘吹龠煦乾坤。絃歌堂上三稱壽，風月亭前又見君。人似舊，景長新。明朝六桂侍雙椿。蠻邦父老驚曾見，得似君家別有春。
滿江紅
作者：魏了翁（宋）

月上南箕，還認得、去年星曆。知誰把、一天星象，蕩摩朝昔。若使平生渾自棄，如今老大何嗟及。更年來、偏得鈍工夫，蹉跎力。溪瘴礙，蠻煙隔。穹壤斷，江山窄。縱燕巾濫寶，楚山囚玉。小小窮通都未問，忍聞同氣相煎急。誦虞郎、百字短長詩，憂何極。
鷓鴣天
作者：魏了翁（宋）

誰把璇璣運化工。參旗又掛玉梅東。三三律琯聲餘亥，九九玄經卦起中。新歲月，舊遊從。一觴還似去年冬。人間事會無終極，分付翹關老令公。
菩薩蠻
作者：魏了翁（宋）

東窗五老峰前月。南窗九疊坡前雪。推出侍郎山。著君窗戶間。離騷鄉里住。恰記庚寅度。挹取芷蘭芳。酌君千歲觴。
念奴嬌
作者：魏了翁（宋）

被東風吹送，都看盡、蜀三川。向涪水西來，東山右去，劍閣南旋。家家露餐風宿，數旬間、渾不見炊煙。踏遍王孫草畔，眼明帝子城邊。萬家赤子日高眠。絲管夜喧闐。自梓遂而東，岷峨向裡，漢益從前。人人裡歌塗詠，願君侯、長與作蕃宣。我願時清無事，早歸相伴華顛。
賀新郎
作者：魏了翁（宋）

幸有天遮蔽。為西南、空虛一面，挺生男子。塞下將軍支頤臥，夜半攬衣推起。掃十萬、胡人如洗。見說巴山矟馬退，也都因、糧運如流水。劍以北，一人耳。十年夢斷斜陽外。恰歸來、昌蒲蘸酒，祝兄千歲。入從出藩誰不是。誰是難兄難弟。正樂意、融融未已。莫趣東方千騎去，願時平、華皓長相對。閒富貴，只如此。
水調歌頭
作者：魏了翁（宋）

高氏八千古，騶哄溢街坊。庸夫俗子，誇道錦繡裹家鄉。誰識書生心事，各要濟時行己，肯顧利名場。用我吾所欲，不用亦何傷。漢嘉守，凡閱歷，幾麾幢。便教入從出節，都是分之常。但願國安人壽，更只專城也好，不用較強梁。準擬耆英會，倚杖看人忙。
水調歌頭
作者：魏了翁（宋）

風雪錮遷客，閉戶緊矇頭。一聲門外剝啄，客有從予遊。直自離騷國裡，行到林閭屋畔，萬里入雙眸。世態隨炎去，此意澹於秋。感畢逋，懷秸鞠，詠夫不，尋師學道雖樂，吾母有離憂。歲晚巫雲峽雨，春日楚煙湘月，詩思滿歸舟。來日重過我，應記火西流。
摸魚兒
作者：魏了翁（宋）

記年時、三星明處。尊前攜手相語。家山幸有瓜和芋。何苦投身官府。誰知道，尚隨逐風華，為蜀分南土。依前廉取。便卷卻旌麾，提將繡斧。天口笑應許。逢初度。從頭要為君數。怕君驚落前箸。天東扶木三千丈，不照關河煙雨。誰砥柱。想造物生才，肯恁無分付。九州風露。待公等歸來，為清天步。容我賦歸去。
水調歌頭
作者：魏了翁（宋）

尚記春歸日，錦繡裹江城。誰推日馭西去，水認故鄉痕。魚鳥自飛自躍。紅紫誰開誰落。天運渺無聲。四序鎮如此，當富復亭亭。是何年，修禊事，暢幽情。競傳元已天氣，別是一般清。便引鄭郊溱洧。不道孔門沂泗。大道掌如平。待挽迷津者，都向此中行。
唐多令
作者：魏了翁（宋）

輕露濯秋風，新樓插太空。更遭逢、解事天公。為喚羲和驅六馬，將杲日、掛簾櫳。日影正沈紅。須臾月在東。百萬家、樂意融融。民意樂時天亦好，聊與眾、一尊同。
唐多令
作者：魏了翁（宋）

朔雪上征衣。春風送客歸。萬楊華、數點榴枝。春事無多天不管，教爛熳、住離披。開謝本同機。榮枯自一時。算天公、不遣春知。但得溶溶生意在，隨冷暖、鎮芳菲。
水調歌頭
作者：魏了翁（宋）

堪怪兩外府，使傳載朝纓。雖雲身在江表，都號漢公卿。莫是才堪世用，莫是有人吹送，中外爾聯榮。天運自訊息，龍蠖不關情。更尋思，誰得失，孰虧成。潛魚要向深渺，猶恐太分明。且願時清無事，長把書生閣束，歸踐對床盟。強似抗塵俗，歲歲上陪京。
水調歌頭
作者：魏了翁（宋）

天地一大物，扶植要人才。人才誰是，不肯隨俗強追陪。與我言兮我願。莫我知兮誰怨。全仗帝為媒。此意久寥闊，今見者留臺。笏圍腰，書創屋，騎籠街。時賢白盡鬚髮，老子抑名齋。更取堂名淇綠。要把北山萬竹。一日倚雲栽。自處只如此，將相任時來。
唐多令
作者：魏了翁（宋）

人物盛乾淳。東嘉最得人。費江山、幾許精神。我已後時猶遍識，君子子、又相親。秋入塞垣新。風寒上醉痕。萬百般、倚靠蒼旻。只願諸賢長壽健，容老我、看閒身。
木蘭花慢
作者：魏了翁（宋）

正秋陰盛處，忽蕩起、一冰輪。甚漢魏從前，才人勝士，斷簡殘文。都無一詞賞玩，更擬將、美色似非倫。此意誰能領會，自誇光景長新。得陰多處倍精神。俗眼轉增明。向大第高樓，痴兒呆女，脆竹繁裀。此心到頭未穩，莫古人、真不及今人。坐看兩儀消長，靜觀千古澆淳。
八聲甘州
作者：魏了翁（宋）

被西風吹不斷新愁。吾歸欲安歸。望秦雲蒼憺，蜀山渺渀，楚澤平漪。鴻雁依人正急，不奈稻粱稀。獨立蒼茫外，數遍群飛。多少曹苻氣勢，只數舟燥葦，一局枯棋。更元顏何事，花玉困重圍。算眼前、未知誰恃，恃蒼天、終古限華夷。還須念，人謀如舊，天意難知。
玲瓏四犯
作者：李從周（宋）

初撥琵琶，未肯信，知音真個稀少。盡日芳情，縈繫玉人懷抱。須待化作楊花，特地過、舊家池沼。想綺窗、刺繡遲了，半縷茜茸微繞。舊時眉嫵貪相惱。到春來、為誰濃掃。新歸燕子都曾識，不敢教知道。長是倦出繡幕，向夢裡、重謀一笑。怎得同攜手，花階月地，把愁勾了。
拋球樂
作者：李從周（宋）

風罥薦紅雨易晴。病花中酒過清明，綺窗幽夢亂於柳。羅袖淚痕凝似餳。冷地思量著，春色三停早二停。
謁金門
作者：李從周（宋）

花似匝。兩點翠蛾愁壓。人又不來春且恰。誰留春一霎。消盡水沈金鴨。寫盡杏箋紅蠟。可奈薄情如此黠。寄書渾不答。
一叢花令・一叢花
作者：李從周（宋）

梨花隨月過中庭。月色冷如銀。金閨平帖陽臺路，恨酥雨、不掃行雲。妝褪臂閒，髻慵簪卸，盟海浪花沈。洞簫清吹最關情。腔拍懶溫尋。知音一去教誰聽，再拈起、指法都生。天闊雁稀，簾空鶯悄，相傍又春深。
風流子
作者：李從周（宋）

雙燕立虹梁。東風外、煙雨溼流光。望芳草雲連，怕經南浦，葡萄波漲，怎博西涼。空記省，淺妝眉暈斂，罥袖唾痕香。春滿綺羅，小鶯捎蝶，夜留絃索，麼鳳求凰。江湖飄零久，頻回首、無奈觸緒難忘。誰信溫柔牢落，翻墜愁鄉。仗玉箋銅爵，花間陶寫，寶釵金鏡，月底平章。十二主家樓苑，應念蕭郎。
清平樂
作者：李從周（宋）

美人嬌小。鏡裡容顏好。秀色侵人春帳曉。郎去幾時重到。叮嚀記取兒家。碧雲隱映紅霞。直下小橋流水，門前一樹桃花。
風入松
作者：李從周（宋）

霜風連夜做冬晴。曉日千門。香葭暖透黃鐘管，正玉臺、彩筆書雲。竹外南枝意早，數花開對清樽。香閨女伴笑輕盈。倦繡停針。花磚一線添紅景，看從今、迤邐新春。寒食相逢何處，百單五個黃昏。
烏夜啼
作者：李從周（宋）

徑蘚痕沿碧甃，簷花影壓紅闌。今年春事渾無幾，遊冶懶情慳。舊夢鶯鶯沁水，新愁燕燕長幹。重門十二簾休卷，三月尚春寒。
清平樂
作者：李從周（宋）

東風無用。吹得愁眉重。有意迎春無意送。門外溼雲如夢。韶光九十慳慳。俊遊回首關山。燕子可憐人去，海棠不分春寒。
鷓鴣天
作者：李從周（宋）

綠色吳箋覆古苔。濡毫重擬賦幽懷。杏花簾外鶯將老，楊柳樓前燕不來。倚玉枕，墜瑤釵。午窗輕夢繞秦淮。玉鞭何處貪遊冶，尋遍春風十二街。
宴清都
作者：盧祖皋（宋）

春訊飛瓊管。風日薄、度牆啼鳥聲亂。江城次第，笙歌翠合，綺羅香暖。溶溶澗淥冰泮。醉夢裡、年華暗換。料黛眉重鎖隋堤，芳心還動梁苑。新來雁闊雲音，鸞分檻影，無計重見。啼春細雨，籠愁澹月，恁時庭院。離腸未語先斷。算猶有、憑高望眼。更那堪、芳草連天，飛梅弄晚。
魚遊春水
作者：盧祖皋（宋）

離愁禁不去。好夢別來無覓處。風翻徵袂，觸目年芳如許。軟紅塵裡鳴鞭鐙，拾翠叢中句伴侶。都負歲時，暗關情緒。昨夜山陰杜宇。似把歸期驚倦旅。遙知樓倚東風，凝顰暗數。寶香拂拂遺鴛錦，心事悠悠尋燕語。芳草暮寒，亂花微雨。
倦尋芳
作者：盧祖皋（宋）

香泥壘燕，密葉巢鶯，春晦寒淺。花徑風柔，著地舞裀紅軟。鬥草煙欺羅袂薄，鞦韆影落春遊倦。醉歸來，記寶帳歌慵，錦屏香暖。別來悵、光陰容易，還又酴醿，牡丹開遍。妒恨疏狂，那更柳花迎面。鴻羽難憑芳信短，長安猶近歸期遠。倚危樓，但鎮日、繡簾高卷。
江城子
作者：盧祖皋（宋）

畫樓簾幕卷新晴。掩銀屏。曉寒輕。墜粉飄香，日日喚愁生。暗數十年湖上路，能幾度，著娉婷。年華空自感飄零。擁春酲。對誰醒。天闊雲閒，無處覓簫聲。載酒買花年少事，渾不似，舊心情。
江城子
作者：盧祖皋（宋）

護霜雲日靄晴空。錦圍中。卷香風。弄玉乘鸞，人自蕊珠宮。天遣歲寒為伴侶，還待得，謫仙翁。等閒隨處是春功。笑相從。寸心同。不羨魚軒，蟬冕共榮封。只愛階庭蘭玉秀，梅不老，對喬松。
江城子
作者：盧祖皋（宋）

小山初築自天成。架危亭。與雲平。面面梅花，闌檻十分清。喚得長淮春意滿，香暗度，月微明。數枝長憶傍巖扃。杖履輕。醉中行。笑問東風，何日是歸程。只怕和羹訊息近，天未許，遂幽情。
西江月
作者：盧祖皋（宋）

燕掠晴絲嫋嫋，魚吹水葉粼粼。禁街微雨灑香塵。寒食清明相近。漫著宮羅試暖，閒呼社酒酬春。晚風簾幕悄無人。二十四番花訊。
畫堂春
作者：盧祖皋（宋）

玉屏迴夢月平讕。元來香冷衣單。柳風特地更將寒。吹上眉端。雲羽未回徵雁，鏡花空舞雙鸞。去年芳徑又斕斑。門掩春閒。
畫堂春
作者：盧祖皋（宋）

柳黃移上袂羅單。酒醒嬌嚲風鬟。茗甌才試鷓鴣斑。沈炷燻殘。夜雨可無歸夢，曉風何處徵鞍。海棠開了尚憑闌。劃地春寒。
畫堂春
作者：盧祖皋（宋）

柳塘風緊絮交飛。漾花一水平池。暖香飄徑日遲遲。何處酴醿。胡蝶夢中寒淺，杜鵑聲裡春歸。鏡容不似舊家時。羞對清溪。
清平樂
作者：盧祖皋（宋）

鏡屏開曉。寒入宮羅峭。脈脈不知春又老。簾外舞紅多少。舊時駐馬香階。如今細雨蒼苔。殘夢不堪重理，一雙胡蝶飛來。
清平樂
作者：盧祖皋（宋）

柳邊深院。燕語明如翦。訊息無憑聽又懶。隔斷畫屏雙扇。寶杯金縷紅牙。醉魂幾度兒家。何處一春遊蕩，夢中猶恨楊花。
清平樂
作者：盧祖皋（宋）

玉肌春瘦。別鳳離鸞後。柳外畫船看翠袖。眼豔風流依舊。杏梁語燕綢繆。可堪前夢悠悠。幾度欲成花雨，斷雲還過南樓。
清平樂
作者：盧祖皋（宋）

朔風凝冱。不放雲來去。稚柳回春能幾許。一夜滿城飛絮。羊羔酒面頻傾。護寒香緩嬌屏。喚取雪兒對舞，看他若個輕盈。
烏夜啼
作者：盧祖皋（宋）

幾曲微風按柳，生香暖日蒸花。鴛鴦睡足芳塘晚，新綠小窗紗。尺素難將情緒，嫩羅還試年華。憑高無處尋殘夢，春思入琵琶。
烏夜啼
作者：盧祖皋（宋）

照水飛禽鬥影，舞風小徑低花。徵鴻排盡相思字，音信落誰家。系恨腰圍頓減，禁愁酒力難加。樓高日暮休簾卷，芳草滿天涯。
烏夜啼
作者：盧祖皋（宋）

柳色津頭泫綠，桃花渡口啼紅。一春又負西湖醉，離恨雨聲中。客袂迢迢西塞，餘寒翦翦東風。誰家拂水飛來燕，惆悵小樓東。
烏夜啼
作者：盧祖皋（宋）

漾暖紋波颭颭，吹晴絲雨濛濛。輕衫短帽西湖路，花氣撲春驄。鬥草褰衣溼翠，鞦韆瞥眼飛紅。日長不放春醪困，立盡海棠風。
烏夜啼
作者：盧祖皋（宋）

段段寒沙淺水，蕭蕭暮雨孤篷。香羅不共征衫遠，砧杵客愁中。別恨慵看楊柳，歸期暗數芙蓉。碧梧聲到紗窗曉，昨夜幾秋風。
謁金門
作者：盧祖皋（宋）

風不定。移去移來簾影。一雨林塘新綠淨。杏梁歸燕並。翠袖玉屏金鏡。日薄綺疏人靜。心事一春疑酒病。鳥啼花滿徑。
謁金門
作者：盧祖皋（宋）

蘭棹舉。相趁落紅飛去。一隙輕簾凝睇處。柳絲牽不住。昨日翠蛾金縷。今夜碧波煙渚。好夢無憑窗又雨。天涯知幾許。
謁金門
作者：盧祖皋（宋）

間院宇。獨自行來行去。花片無聲簾外雨。峭寒生碧樹。做弄清明時序。料理春酲情緒。憶得歸時停棹處。畫橋看落絮。
謁金門
作者：盧祖皋（宋）

深院靜。隔葉鳴禽相應。金鴨雲寒閒夢醒。轉簾花月影。閒步碧階香徑。嚲翠殘紅慵整。明日陰晴猶未定。試教移小艇。
謁金門
作者：盧祖皋（宋）

寒半退。斜掩小屏珠翠。柳眼才醒桃欲醉。日高簾影碎。暗解鴛鴦羅帶。獨立晚風誰會。心事悠悠人好在。畫橋流水外。
謁金門
作者：盧祖皋（宋）

人寂寞。簾外翠陰如幄。團扇藤床花間錯。雨邊殘夢覺。翠淺粉銷香薄。臨鏡不忺梳掠。新恨悠悠無處託。棋聲閒院落。
謁金門
作者：盧祖皋（宋）

閒睡足。冰柱亂敲寒玉。簇簇庭陰嘉樹綠。晚蟬聲斷續。一雨藕花新浴。香破小窗幽獨。重理焦桐尋舊曲。隔牆風動竹。
謁金門
作者：盧祖皋（宋）

香漠漠。低卷水風池閣。玉腕籠紗金半約。睡濃團扇落。雨後涼生雲薄。女伴棹歌聲樂。採得雙蓮迎笑剝。柳陰多處泊。
謁金門
作者：盧祖皋（宋）

秋幾許。荒蓼敗荷煙渚。貼水飛鷗江欲暮。風帆追急羽。蝶夢轉頭無據。愁到曲屏深處。寒入雙城扃繡戶。也應聞細雨。
謁金門
作者：盧祖皋（宋）

羅袖褪。短鬢獨搔誰恨。葉葉秋聲風袞袞。萬端心一寸。釵鳳鏡鸞誰問。想見粉香啼損。倩盡飛鴻終未穩。夜來寒陡頓。
鷓鴣天
作者：盧祖皋（宋）

纖指輕拈小砑紅。自調宮羽按歌童。寒餘芍藥闌邊雨，香落酴醿架底風。閒意態，小房櫳。丁寧須滿玉西東。一春醉得鶯花老，不似年時怨玉容。
鷓鴣天
作者：盧祖皋（宋）

庭綠初圓結蔭濃。香溝收拾舊梢紅。池塘少歇鳴蛙雨，簾幕輕回舞燕風。春又老，笑誰同。澹煙斜日小樓東。相思一曲臨風笛，吹過雲山第幾重。
鷓鴣天
作者：盧祖皋（宋）

岸柳黃深綠已垂。庭院紅遍白還飛。幾回畫蠟銀臺夢，雙字香羅金縷衣。山淺澹，水茫彌。頓無訊息許多時。杏梁知有新來燕，下卻重簾不放歸。
踏莎行
作者：盧祖皋（宋）

夜雨燈深，春風寒淺。梅姿雪態憐嬌軟。錦箋閒軸舊緘情，酒邊一顧清歌遍。玉局彈愁，冰弦寫怨。幾時纖手教重見。小樓低隔一街塵，為誰長恁巫山遠。
相思引
作者：盧祖皋（宋）

陸續鳴鳩呼曉晴。霏微殘霧溼春城。未成梅雨，先做麥寒輕。長日愔愔花又落，短屏曲曲酒初醒。小舟無緒，閒帶牡丹行。
相思引
作者：盧祖皋（宋）

夾岸垂楊步障深。露橋橫截影沈沈。數家籬落，一晌晚涼侵。閒倚短篙停夜月，靜看雙翅落棲禽。久無羈思，前事忽驚心。
眼兒媚
作者：盧祖皋（宋）

玉鉤清曉上簾衣。香霧溼春枝。餘寒逗雨，羅裙無賴，重暖金猊。柳邊誰寄東風纜，流水只年時。無人為記，天涯歸思，梁燕空飛。
更漏子
作者：盧祖皋（宋）

玉鉤裁，羅襪淺。心事漫拈針線。釵半嚲，鬢慵梳。新來消瘦無。江南路。花無數。春夢不知何處。簾影轉，瞑禽西。看看眉黛低。
更漏子
作者：盧祖皋（宋）

蓼花繁，桐葉下。寂寂夢迴涼夜。城角斷，砌蛩悲。月高風起時。衣上淚。誰堪寄。一寸妾心千里。人北去，雁南征。滿庭秋草生。
錦園春三犯・錦園春
作者：盧祖皋（宋）

晝長人倦。正凋紅漲綠，懶鶯忙燕。絲雨濛晴，放珠簾高卷。神仙笑宴。半醒醉、綵鸞飛遍。碧玉闌干，青油幢幕，沈香庭院。洛陽圖畫舊見。向天香深處，猶認嬌面。霧縠霞綃，聞綺羅裁翦。情高意遠。怕容易、曉風吹散。一笑何妨，銀臺換蠟，銅壺催箭。
錦園春三犯・錦園春
作者：盧祖皋（宋）

醉痕潮玉。愛柔英未吐，露叢如簇。絕豔矜春，分流芳金谷。風梳雨沐。耿空抱、夜闌清淑。杜老情疏，黃州賦冷，誰憐幽獨。玉環睡醒未足。記傳榆試火，高照宮燭。錦幄風翻，渺春容難續。迷紅怨綠。漫惟有、舊愁相觸。一舸東遊，何時更約，西飛鴻鵠。
水龍吟
作者：盧祖皋（宋）

杜鵑啼老春紅，翠陰滿眼愁無奈。飛來何處，鳳軿鸞馭，霞裾雲佩。風檻嬌憑，露梢慵嚲，酒濃微退。念洛陽人去，香魂又返，依然是，風流在。銀燭光搖彩翠。畫堂深、莫辭沈醉。十年一覺，揚州春夢，離愁似海。浩態難留，粉香吹散，幾時重會。向尊前笑折，一枝紅玉，帽簷斜戴。
水龍吟
作者：盧祖皋（宋）

蕩紅流水無聲，暮煙細草黏天遠。低迴倦蝶，往來忙燕，芳期頓懶。綠霧迷牆，翠虯騰架，雪明香暖。笑依依欲挽，春風教住，還疑是，相逢晚。不似梅妝瘦減。占人間、丰神蕭散。攀條弄蕊，天涯猶記，曲闌小院。老去情懷，酒邊風味，有時重見。對枕幃空想，東床舊夢，帶將離恨。
水龍吟
作者：盧祖皋（宋）

會昌湖上扁舟，幾年不醉西山路。流光又是，宮衣初試，安榴半吐。千里江山，滿川菸草，薰風淮楚。念離騷恨遠，獨醒人去，闌干外，誰懷古。亦有魚龍戲舞。豔晴川、綺羅歌鼓。鄉情節意，尊前同是，天涯羈旅。漲淥池塘，翠陰庭院，歸期無據。問明年此夜，一眉新月，照人何處。
水龍吟
作者：盧祖皋（宋）

世間誰似蓬仙，坐間八帙齊眉壽。蘭階更喜，孫枝相映，紅芳綠秀。鶴舞修庭，鷺飛青嶂，簾垂晴晝。向閒中時有，奚囊背錦，開松戶，看雲岫。不羨印金垂鬥。笑紛紛、白雲蒼狗。銀髯似戟，紅顏如煉，風流依舊。野□晴初，隴梅花下，玉笙吹酒。悵今年又是，題箋寄遠，倩傳杯手。
渡江雲
作者：盧祖皋（宋）

錦雲香滿鏡，岸巾橫笛，浮醉一舟輕。別愁縈短鬢，晚涼池閣，此地忽逢迎。柄圓敧綠，倚風流、還恁娉婷。憑畫闌，嫣然輸笑，無語寄心情。盈盈。露華勻玉，日影酣紅，記晚妝慵整。還暗驚、人間離合，羞對池萍。三年一覺西湖夢，又等閒、金井秋聲。銷魂久，夜深月冷風清。
洞仙歌
作者：盧祖皋（宋）

玉肌翠袖，較似酴醿瘦。幾度燻醒夜窗酒。問炎洲何事，得許清涼，塵不到，一段冰壺翦就。晚來庭戶悄，暗數流光，細拾芳英黯回首。念日暮江東，偏為魂銷，人易老、幽韻清標似舊。正簟紋如水帳如煙，更奈向，月明露濃時候。
洞仙歌
作者：盧祖皋（宋）

月痕霜暈，雪染冰裁翦。車馬塵中甚曾見。自揚州吟罷，踏遍西湖，堪愛處，偏是情高韻遠。冷香驚夢破，姑射人歸，圖畫空遺舊妝面。問何事東君，先與春心，還又是、容易飛花片片。對暮寒修竹哽無言，更畫角層城，夜聞吹怨。
洞仙歌
作者：盧祖皋（宋）

東樓佳麗，縹緲風煙表。幻得樓山更深窈。有蒼崖喬木，石磴鳴泉，塵不到，掩映十洲三島。平生丘壑趣，圭袞何心，自是清時重元老。想月下雲根，鶴唳猿吟，人猶道、作計歸遊太早。待他年功退學商顏，卻旋種木奴，緩尋瑤草。
洞仙歌
作者：盧祖皋（宋）

梅窗雪屋，還賦蓬仙壽。聞說今年勝於舊。有芝書催下，竹史頒春，山好處，留待文章太守。商霖訊息近，縹緲閒雲，一笑無心又出岫。縱高臥十年，八帙初開，天未許、閒向人間袖手。問西州千騎幾時來，對月鶴霜猿，也教知否。
洞仙歌
作者：盧祖皋（宋）

扁舟入浙，便有家山意。全勝軺車駕邊地。愛官塵不到，書眼爭明，稱壽處，春傍梅花影裡。平生丘壑志，未老求閒，天亦徘徊就歸計。想疊嶂雙溪，千騎弓刀，渾不似、白石山中勝趣。怕竹屋梅窗欲成時，又飛詔東山，謝公催起。
望江南・憶江南
作者：盧祖皋（宋）

疏雨過，芳節到戎葵。纏臂細交紋線縷，稱身初試碧綃衣。閒步小亭池。花下意，脈脈有誰知。試把花梢和恨數，因看胡蝶著雙飛。凝扇立多時。
臨江仙
作者：盧祖皋（宋）

南館西池迎笑處，輕行不耐冰綃。粉香飛過碧闌橋。芙蕖爭態度，楊柳學飄搖。醉裡鸞飆乘月去，碧雲依舊迢迢。深情誰為寄嬌嬈。簟紋風外展，香篆過邊銷。
臨江仙
作者：盧祖皋（宋）

洞府堂深花氣滿，娉婷綠展紅圍。箇中年少出瓊姬。雙籠金約腕，獨把玉參差。子晉臺前無鶴馭，人間空有清詩。何如嬌小貯簾帷。仙風知有待，涼月漸當時。
臨江仙
作者：盧祖皋（宋）

跨鶴雲間猶未久，風流全勝年時。喚回和氣上梅枝。酒邊春市動，琴外畫簾垂。長是細吟攻愧壽，還歌連桂新詞。早催鳧舄向南飛。一官傳鼎鼐，四海看壎篪。
醜奴兒慢・採桑子慢
作者：盧祖皋（宋）

湘筠展夢，還是帶恨敧枕。對千頃、風荷涼豔，水竹清陰。半掩龜紗，幾回小語月華侵。娉婷何處，回首畫橋，朱戶沈沈。聞道近時，題紅傳素，長是沾襟。想當日、冰弦彈斷，總廢清音。準擬歸來，扇鸞釵鳳巧相尋。如今無奈，七十二峰，劃地雲深。
木蘭花慢
作者：盧祖皋（宋）

汀蓮凋晚豔，又蘋末、起秋風。漫搔首徐吟，微雲河漢，疏雨梧桐。飄零倦尋酒盞，記那回、歌管小樓中。玉果蛛絲暗卜，細釵蟬鬢輕籠。吳雲別後重重。涼宴幾時同。縱人間信有，犀靈鵲喜，密意難通。雙星分攜最苦，唸經年、猶有一相逢。寂寞橋邊舊月，可堪頻照西東。
木蘭花慢
作者：盧祖皋（宋）

灑窗聲未定，怪襟袖、峭寒欺。漸邑界空明，山河表裡，玉幻瓊移。天邊佔春最早，萬花中、不遣一塵飛。清想吟鞭瘦倚，醉憐歌錦紅圍。誰知。未去心期。慵酒更慵詩。算可人惟有，光浮茗碗，香浸梅枝。長安又驚歲換，笑吹來、空點發成絲。一舸滄江浩渺，幾回歸夢參差。
木蘭花慢
作者：盧祖皋（宋）

嫩寒催客棹，載酒去、載詩歸。正紅葉漫山，清泉漱石，多少心期。三生溪橋話別，悵薜蘿、猶惹翠雲衣。不似今番醉夢，帝城幾度斜暉。鴻飛。煙水瀰瀰。回首處，只君知。念吳江鷺憶，孤山鶴怨，依舊東西。高峰夢醒雲起，是瘦吟、窗底憶君時。何日還尋後約，為餘先寄梅枝。
木蘭花慢
作者：盧祖皋（宋）

翠陰春晝永，乍簾幕、暖飄香。正玉節來歸，斑衣戲舞，□□熒煌。椿期始開九秩，看芝蘭、奕葉早傳芳。都把一門瑞氣，釀成九醞霞觴。相將。詔墨趣星郎。樂事未渠央。漸錦封鸞誥，魚軒象服，爭賁萱堂。西池獻桃未熟，醉西湖、日日想偏長。紫燕黃鸝院落，牡丹紅藥時光。
木蘭花慢
作者：盧祖皋（宋）

向蒲江佳處，報新葺、小亭軒。有碧嶂青池，幽花瘦竹，白鷺蒼煙。年華再周甲子，對黃庭、心事只け然。都佔壺天歲月，便成行地神仙。十年。微祿縈牽。夢繞浙東船。更吾廬才喜，籓籬盡剖，門巷初全。何時歸來拜壽，盡團欒、笑語玉尊前。吟寄疏梅驛外，思隨飛雁行邊。
浣溪沙
作者：盧祖皋（宋）

午睡醒來策瘦筇。幾痕茸綠徑苔封。石榴初□舞裙紅。中酒情懷滋味薄，肥梅天氣帶衣慵。日長門巷雨餘風。
卜算子
作者：盧祖皋（宋）

續續露蛩鳴，索索風梧語。瘦骨從來不奈秋，一夜秋如許。簟冷捲風漪，髻滑拋雲縷。展轉無人共此情，畫角吹殘雨。
卜算子
作者：盧祖皋（宋）

雙鬢晚風前，一笛秋雲外。木葉飛時看好山，山亦於人耐。意到偶題詩，飲少先成醉。笑折花枝步短簷，此意無人會。
卜算子
作者：盧祖皋（宋）

佩解洛波遙，弦冷湘江渺。月底盈盈誤不歸，獨立風塵表。窗綺護幽妍，瓶玉扶輕嫋。別後知誰語素心，寂寞山寒峭。
卜算子
作者：盧祖皋（宋）

寒谷耿春姿，遙夜乘幽興。憶得和香載月歸，醉裡清魂醒。霜月解隨人，不解將疏影。想見江南萬斛愁，雲臥衣裳冷。
滿庭芳
作者：盧祖皋（宋）

盤谷居成，輞川圖就，便從鷗鷺尋盟。泛溪窈窕，遊釣寄高情。尚憶兒童舊地，疏簾外、煙雨新晴。微吟罷，漁歌響答，欸乃醉中聽。蓬瀛。歸計早，下帆坐閱，濤浪堪驚。愛閒身長佔，風澹波平。夜雪何時訪戴，梅花下、同款柴扃。還知否，清時未許，野渡有舟橫。
夜行船
作者：盧祖皋（宋）

暖入新梢風又起。鞦韆外、霧縈絲細。鳩侶寒輕，燕泥香重，人在杏花窗裡。十二銀屏山四倚。春醪困、共篝瀋水。卻說當時，柳啼花怨，魂夢為君迢遞。
瑞鶴仙
作者：盧祖皋（宋）

江南秋欲遍。正蓴際鱸分，酒邊螯薦。青林雁霜淺。問風流何事，試華偏晚。凌波步遠。誤池館、薰風笑宴。夢迴時，細翦荷衣，尚倚半酣妝面。深院。綺霞低映，步障橫陳，暮天慵倦。無言笑倩。尊前恨，仗誰遣。似重來鶴馭，錦城依舊，無復仙風宛轉。念疏星澹月，長眉甚時再見。
菩薩蠻
作者：盧祖皋（宋）

芙蓉香卸桐陰薄。水窗未雨涼先覺。何處理秋裳。月高砧杵長。袂羅新恨悄。展轉屏山曉。長是捲簾時。翠禽相對飛。
菩薩蠻
作者：盧祖皋（宋）

燭房花幌參差見。疏簾鎮日縈愁眼。巫峽小山屏。夢雲猶未成。帶霜邊雁落。雙字宮羅薄。二十四闌干。夜來相對寒。
菩薩蠻
作者：盧祖皋（宋）

翠樓十二闌干曲。雨痕新染蒲桃綠。時節又黃昏。東風深閉門。玉簫吹未徹。窗影梅花月。無語只低眉。閒拈雙荔枝。
鵲橋仙
作者：盧祖皋（宋）

寒叢弄日，寶鈿承露，籬落亭亭相倚。當年彭澤未歸來，料獨抱、幽香一世。疏風冷雨，澹煙殘照，日日重陽天氣。帽簷已是半敧斜，問甕裡、新篘熟未。
鵲橋仙
作者：盧祖皋（宋）

槐陰閟暑，荷風清夢，滿院雙成儔侶。階庭一笑玉蘭新，把酒更、重逢初度。丹書漫啟，青雲垂上，莫忘八篇奇語。功成休駕玉霄雲，且長佔、赤城佳處。
鵲橋仙
作者：盧祖皋（宋）

澄江曉碧，君山秋靜，人與江山俱秀。最聲吹下紫泥封，看宣獻、風流依舊。□袍對引，魚軒徐駕，小隊旌旗陪後。萬家指點壽星明，更把菊、登高時候。
摸魚兒
作者：盧祖皋（宋）

怪西風、曉來敧帽，年華還是重九。天機袞袞山新瘦，客子情懷誰剖。微雨後。更雁帶邊寒，嫋嫋欺羅袖。慵荷倦柳。悄不似黃花，田田照眼，風味盡如舊。登臨地，寂寞崇臺最久。闌干幾度搔首。翻雲覆雨無窮事，流水斜陽知否。吟未就。但衰草荒煙，商略愁時候。閒愁浪有。總輸與淵明，東籬醉舞，身世付杯酒。
夜飛鵲慢
作者：盧祖皋（宋）

驕嘶破清曉，分恨臨期。花下恁月明知。餘光是處散離思，最憐香靄霏霏。牽衣搵彈淚，問悽風愁露，劃地東西。留鞭換佩，怕匆匆、已是遲遲。涼怯幾番羅袂，還燕別文梁，螢點書幃。一自秋娘迢遞，黃金對酒，爭忍輕揮。新來院落，雁難尋、簾幕長垂。怕凋梧敲徑，驚回舊夢，應也顰眉。
秋霽
作者：盧祖皋（宋）

虹雨才收，正抱葉殘蟬，漸老雲木。銀漢飛星，玉壺零露，萬里素秋如沐。倚顰抱獨。盼嬌曾記郎心目。向豔歌偏愛，賦情多處寄衷曲。淒涼漫有，舊月闌干，夜涼無因，重照頹玉。扇紈收、鸞孤蠹損，一番愁緒黯相觸。回首寒雲空雁足。露井零亂，已是負了桐陰，可堪輕誤，滿籬種菊。
虞美人
作者：盧祖皋（宋）

清尊黃菊紅萸佩。兩度雲巖醉。帽簷今日更清狂。冷雨疏風、著意過重陽。故宮歷歷遺煙樹。往事知何處。漫山秋色好題詩。吟罷闌干、獨自立多時。
漁家傲
作者：盧祖皋（宋）

小閣騰騰人似醉。鳴階簌簌霜林墜。起向樓頭看雪意。雲猶未。雁聲一片江風起。官裡從容何日是。偷閒著便尋幽事。見說小橋清淺水。梅欲蕊。吟邊陡覺添風味。
漁家傲
作者：盧祖皋（宋）

簷玉敲寒聲不定。水仙瓶裡梅相映。半縷篝香雲欲暝。窗幾靜。月華時送琅玕影。不用五湖尋小艇。吾廬剩有閒風景。薄醉起來行蘚徑。多幽興。悠然一霎風吹醒。
漁家傲
作者：盧祖皋（宋）

白石山中風景異。先生日日懷歸計。何事黃岡飛雪地。偏著意。畫堂卻為東坡起。人說前身坡老是。文章氣節渾相似。只待鼎彝勳業遂。梅花外。歸來長向山中醉。
醉梅花・鷓鴣天
作者：盧祖皋（宋）

傳得西林一派清。年華垂過欠官稱。居無多地花常好，客有來時鶴自鳴。分蕊館，駐箳星。齊眉相對眼尤明。弄孫教子婆娑醉，歲歲疏梅入壽觥。
賀新郎
作者：盧祖皋（宋）

挽住風前柳。問鴟夷、當日扁舟，近曾來否。月落潮生無限事，零亂茶煙未久。漫留得、蓴鱸依舊。可是從來功名誤，撫荒祠、誰繼風流後。今古恨，一搔首。江涵雁影梅花瘦。四無塵、雪飛風起，夜窗如晝。萬里乾坤清絕處，付與漁翁釣叟。又恰是、題詩時候。猛拍闌干呼鷗鷺，道他年、我亦垂綸手。飛過我，共尊酒。
沁園春
作者：盧祖皋（宋）

幾葉凋楓，半篙寒日，傍橋系船。愛洞門深鎖，人間福地，雙溪分佔，天上星躔。破帽敧寒，短鞭敲月，此地經行知幾年。空贏得，似沈郎消瘦，還欠詩篇。沙鷗伴我愁眠。向水驛風亭紅蓼邊。有村醪可飲，且須同醉，溪魚堪鱠，切莫論錢。笠澤波頭，垂虹橋上，橙蟹肥時霜滿天。相隨否，算江南江北，惟有君閒。
沁園春
作者：盧祖皋（宋）

臺色齊輝，一點長庚，夜來更明。漸日添宮線，功催補袞，春回梅萼，香趁調羹。鶴禁班高，槐庭恩重，八帙駸駸人共榮。誰知道，縱身居公輔，心似書生。東樓見說初成。有簾卷江山萬里橫。想高情長羨，碧雲出處，清時未計，綠野經營。東閣郎君，南宮進士，管領孫枝扶壽觥。齊眉醉，笑尊前樂事，真個全並。
賀新郎
作者：盧祖皋（宋）

十頃涵空碧。畫圖中、崢嶸幻玉，亂零吹璧。倚遍危闌吟不盡，把酒風前岸幘。記當日、西湖為客。誰翦吳淞江上水，笑乾坤、奇事成兒劇。還照我，夜窗白。崇臺目斷清無極。引枝筇、瓊瑤步軟，印登臨屐。娃館娉婷知何在，淚粉愁濃恨積。故化作、飛花狼籍。舊事悠悠渾莫問，有玉蟾、醉裡曾相識。聊伴我，夜吹笛。
賀新郎
作者：盧祖皋（宋）

萬里岷峨路。笑歸來、野逸蕭閒，舊時風度。玉陛金閨春引處，遲卻京華步武。漫贏得、西湖佳趣。香篆琴絲簾影外，有朝雲、夜月和鷗鷺。都辨我，醉中句。飛鳧又報匡廬去。怕赤霄、班裡依然，有人留取。頭黑功名渾好在，漫浪從渠賦予。但愛我、襟期相遇。滿把一觴為君壽，有風荷、萬頃搖清暑。聊為此，釂金縷。
太常引
作者：盧祖皋（宋）

夢迴金井卸梧桐。嘶馬帶疏鍾。草面露痕濃。漸薄袖、清寒暗通。天低絳闕，雲浮碧海，殘月尚朦朧。吹面桂花風。峭不似、紅塵道中。
小闌干・少年遊
作者：盧祖皋（宋）

露華深釀古香濃。一樹□雲叢。窗間試與，閒培秋事，聊寄幽悰。鉤簾靜對西風晚，塵外小房櫳。輕陰澹日，淺寒清月，想見山中。
倚闌令・春光好
作者：盧祖皋（宋）

惜春心。步花陰。怕春深。風揚遊絲吹落絮，滿園林。日長簾幕沈沈。朱闌畔、斜嚲瓊簪。笑摘梨花閒照水，貼眉心。
滿江紅
作者：盧祖皋（宋）

樓倚晴空，炎雲淨、晚來風力。滄海外、等閒吹上，滿輪寒璧。河漢低垂天欲近，乾坤浩蕩秋無極。憑闌干、衣袂拂青冥，知何夕。登眺地，追疇昔。吳越事，皆陳跡。對清光祗有，醉吟消得。萬古悠悠惟月在，浮生袞袞空頭白。自騎鯨、仙去有誰知，遙相憶。
滿江紅
作者：盧祖皋（宋）

擬問扁舟，歸來趁、蓬萊壽席。還又向、月城迢遞，歲寒為客。多竹襟期居已就，一川圖畫□堪覓。想玉笙、霜鶴擁蹁躚，真仙伯。身早退，頭翻黑。心最懶，閒偏適。更新來膝下，始看袍色。安石正多人望在，子公何用緘書立。但年年、把酒為梅花，尋訊息。
燭影搖紅
作者：盧祖皋（宋）

千載風雲，慶符良月先呈瑞。舊家陰郭帝恩濃，圭袞公侯地。不道蟬聯鼎貴。對秋燈、依然風味。紫囊歸去，綠野閒來，青氈都未。琴鶴相隨，小山花竹便幽意。滿襟和氣是藏春，日覺詩名起。已動金甌姓字。早梅□，□□□□。□□□□，□□□□，□□□□。
月城春・四犯翦梅花
作者：盧祖皋（宋）

五雲騰曉。望凝香畫戟，恍然蓬島。玉露冰壺，照神仙風表。詩書坐嘯。喚淮楚、滿城春好。雨谷催耕，風簾戲鼓，家家歡笑。南湖細吟未了。看金蓮夜直，丹鳳飛詔。鬢影青青，辦功名多少。持杯滿釂。聽千里、載歌難老。試問尊前，蟠桃次第，紅芳猶小。
臨江仙
作者：盧祖皋（宋）

六鶴飛來松帳曉，菊遲梅早年光。西池移宴到萱堂。笙簫清弄玉，環佩暖回香。未問誥花金五色，新來樂事難量。雙添雛鳳趁稱觴。爭書八十字，分抱綵衣旁。
賀新郎
作者：盧祖皋（宋）

春色元無主。荷東君、著意看承，等閒分付。多少無情風與浪，又那更、蝶欺蜂妒。算燕雀、眼前無數。從便簾櫳能愛護，到如今、已是成遲暮。芳草碧，遮歸路。看看做到難言處。怕宣郎、輕轉旌旗，易歌襦褲。月滿西樓絃索靜，雲蔽崑城閬府。便恁地、一帆輕舉。獨倚闌干愁拍碎，慘玉容、淚眼如紅雨。去與住，兩難訴。
喜遷鶯
作者：孫居敬（宋）

宿酲初愈。更花焰頻催，葉蕉重舉。濃露沾叢，薰風入樾，黃葉馬頭飛舞。夢結尚依征旆，笛怨誰教漁譜。村路轉，見寒機燈在，晨炊人語。無據。堪恨處。殘月滿襟，不念人羈旅。天接山光，雲拖雁影，多少別離情緒。繡被香溫密疊，羅帕粉痕重護。這滋味，最不堪兩鬢，菱花羞覷。
臨江仙
作者：孫居敬（宋）

觸事老來情緒懶，西湖債未曾還。試呼小艇訪孤山。昔年鷗鶴侶，總笑鬢斕斑。仙去坡翁山耐久，煙霏空翠憑闌。日斜尚覺酒腸寬。水雲天共色，欸乃一聲間。
臨江仙
作者：孫居敬（宋）

摘索枝頭何處玉，吹來萬里春風。須臾陸地遍芙蓉。珠簾和氣撲，一笑奪爐紅。文字紅裙相間出，主人鐘鼎仙翁。清談雋語與香濃。太平歡意遠，人在玉壺中。
賀新郎
作者：孫居敬（宋）

風月為佳節。更湖光、平鋪十里，水晶宮闕。若向孤山邀俗駕，只恐梅花悽咽。有圖畫、天然如揭。好看騷人冰雪句，走龍蛇、醉墨成三絕。塵世事，謾如發。真須腳踏層冰滑。倚高寒、身疑羽化，水平天闊。目送雲邊雙白鷺，杳杳衝煙出沒。□□□、□□□□。喚醒兒曹梁甑夢，把逍遙、齊物從頭說。洗夜光，弄明月。
風入松
作者：孫居敬（宋）

王孫去後幾時歸。音信全稀。綠痕染遍天涯草，更小紅、已破桃枝。此恨無人共說，夢迴月滿樓時。只應明月照心期。一向舒眉。若還早遂藍橋約，更不舉、玉盞東西。怎望黃金屋貯，只圖誇道于飛。
風入松
作者：孫居敬（宋）

畫梁燕子報新歸。好語全稀。庭芳侵亞紅相對，卻羞見、蕊蕊枝枝。說與吹簫舊侶，痴心指望多時。朝雲暮雨失歡期。碧畫誰眉。凝愁立處桐陰轉，又還是、紅日將西。謾道梅花紙帳，鴛鴦終待雙飛。
好事近
作者：孫居敬（宋）

買斷一川雲，團結樵歌漁笛。莫向此中輕說，汙天然寒碧。短蓬穿菊更移棖，香滿不須摘。搔首斷霞夕影，散銀原千尺。
西江月
作者：孫居敬（宋）

翠幄輕寒護夜，寒妝靚暖宜春。酒籌詩令逐時新。仙佩朋簪清興。鳳炬呈妍粟粟，水仙照座盈盈。約君策馬賀昇平。回首尊前風韻。
八聲甘州
作者：鄭夢協（宋）

大江流日夜，客心愁、不禁晚來風。把英雄□氣，興衰餘事，吹散無蹤。但有山圍故國，依舊夕陽中。直北神州路，幾點飛鴻。欲問周郎赤壁，嘆沙沈斷戟，煙鎖艨艟。聽波聲如語，空亂荻花叢。甚雲間、平安信少，到黃昏、偏映落霞紅。蓴鱸美，扁舟歸去，相伴漁翁。
蝶戀花
作者：真德秀（宋）

兩岸月橋花半吐。紅透肌香，暗把遊人誤。盡道武陵溪上路。不知迷入江南去。先自冰霜真態度。何事枝頭，點點胭脂汙。莫是東君嫌淡素。問花花又嬌無語。
滿江紅
作者：留元剛（宋）

風送清篙，沿流溯、武夷九曲。回首處，虹橋無復，幔亭遺屋。翠壁雲屏臨釣石，銀河雪瀑飛寒玉。想當年、鐵笛倚林吹，秋空綠。褰荇帶，搘筇竹。披荷芰，餐椒菊。問丹崖碧嶺，底堪重辱。青笈不妨娛老眼，烏靴未許汙吾足。恰仙遊、一枕夢醒來，胡麻熟。
朝中措
作者：熊節（宋）

麒麟早貴掛朝冠。自合侍金鑾。收拾經綸事業，從容遊戲人間。祗今侍彩，符分楚甸，名在蓬山。直待疏封大國，秋光長映朱顏。
沁園春
作者：範炎（宋）

襟韻何如，文雅風流，王謝輩人。問傳家何物，多書插架，放懷無可，有酒盈樽。一詠一談，悠然高致，似醉當年曲水春。還知否，壯胸中萬卷，筆下千軍。門前我有佳賓。但明月、清風更此君。喜西廬息駕，心間勝日，東皇倚杖，目送行雲。聞道君王，玉堂佳處，欲詔長楊奏賦孫。功名看，一枝丹桂，兩樹靈椿。
水調歌・水調
作者：汪相如（宋）

指點縠江水，遙認作瓊醅。介公眉壽，年年傾入紫霞杯。壽與江流無盡，人在壺天不老，談笑領春回。昨夜瞻南極，列宿拱中臺。補天工，取日手，濟時材。不應勇退，歸來綠野宴瑤臺。天要先生調燮，人要先生休養，虛左待重來。再捧長生籙，依舊面三槐。
賀新郎
作者：張敬齋（宋）

卓煢歐陽子，是江山、毓秀鍾靈，異才間世。恰則韶光三月暮，蓂葉堯階有四。正天啟、懸弧盛事。金鴨亭亭書雲篆，散非煙、南極真仙至。來為爾，薦嘉瑞。神清洞府丹書字。擁笙歌、綺席高張，更羅珠翠。個里長春人不老，仙籍玉環暗記。但判取、醄醄沈醉。擬作新詩八千首，待一年、一獻稱俾爾。耆而艾，昌而熾。
瑞鷓鴣
作者：徐照（宋）

雨多庭石上苔文。門外春光老幾分。為把舊書藏寶帶，誤翻殘酒溼綃裙。風頭花片難裝綴，愁裡鶯聲怯聽聞。恰似翦刀裁破恨，半隨妾處半隨君。
南歌子
作者：徐照（宋）

簾影篩金線，爐煙篆翠絲。菰芽新出滿盆池。喚起玉瓶添水、養魚兒。意取釵蟲碧，慵梳髻翅垂。相思無處說相思。笑把畫羅小扇、覓春詞。
清平樂
作者：徐照（宋）

綠圍紅繞。一枕屏山曉。怪得今朝偏起早。笑道牡丹開了。迎人捲上珠簾，小螺未拂眉尖。貪教玉籠鸚鵡，楊花飛滿妝奩。
阮郎歸
作者：徐照（宋）

綠楊庭戶靜沈沈。楊花吹滿襟。晚來閒向水邊尋。驚飛雙浴禽。分別後，忍登臨。暮寒天氣陰。妾心移得在君心。方知人恨深。
玉樓春
作者：徐照（宋）

螢飛月裡無光色。波水不搖樓影直。每憐宿粉涴啼痕，懶把舊書觀字跡。枯荷露重時聞滴。君夢不來誰阻隔。妾身不畏浙江風，飛去飛來方瞬息。
漁家傲
作者：可旻（宋）

曾講彌陀經十遍。孤山疏鈔頻舒捲。事理圓融文義顯。多方便。到頭只勸生蓮苑。本性彌陀隨體現。唯心淨土何曾遠。十萬程途從事見。休分辨。臨終但自親行轉。
漁家傲
作者：可旻（宋）

我佛蓮華隨步踏。黃金妙相青螺發。因地曾將洪誓發。四十八。眾生盡度成菩薩。宮殿紅香華影合。寶階三道琉璃闊。水鳥樹林皆念法。聲嘈囋。空中零亂天華撒。
漁家傲
作者：可旻（宋）

彼土因何名極樂。蓮華九品無三惡。雖有頻伽並白鶴。非彰灼。如來變化宣流作。九品一生離五濁。自然身掛珠瓔珞。宛轉白毫生額角。長輝爍。百千業障都消卻。
漁家傲
作者：可旻（宋）

佛贊西方經現在。廣長舌相三千界。為要眾生生信解。臨終邁。不修淨業猶何待。七寶池塘波一派。蓮華朵朵車輪大。華內託生真自在。分三輩。阿鞞跋致長無退。
漁家傲
作者：可旻（宋）

鸚鵡頻伽知幾隻。音聲和雅鳴朝夕。演暢五根並五力。令人憶。心飛恨不身生翼。從是西方十萬億。山長水遠誰人識。唯是觀門歸路直。真訊息。坐澄劫水琉璃碧。
漁家傲
作者：可旻（宋）

清淨樂邦吾本郡。娑婆流浪因貪吝。冉冉思歸霜入鬢。深嗟恨。塞鴻不解傳音信。落日盡邊沙隱隱。向西望處歸應近。天樂是時相接引。宜精進。紫金臺上誰無分。
漁家傲
作者：可旻（宋）

理性本來長自在。靈通昭徹光無礙。因被無明風惱害。真如海。等閒吹動波千派。五蘊山頭雲靉靆。遮藏心月無光彩。六賊會須知悔改。除貪愛。剎那跳出娑婆界。
漁家傲
作者：可旻（宋）

為厭娑婆求淨土。馳情送想存朝暮。誰信不勞移一步。西方去。樓臺隱隱雲深處。珠網為光華作雨。金沙布地無塵土。怎不教人思去路。心專注。坐觀落日如懸鼓。
漁家傲
作者：可旻（宋）

四相相催生病老。死魔不定朝難保。爭似寅昏持佛號。西方好。樹林水鳥稱三寶。磨滅等閒髭鬢皓。樂邦行計唯宜早。萬億國邦非遠道。休煩惱。一彈指頃能行到。
漁家傲
作者：可旻（宋）

人世罪冤知底數。前程不是無冥府。爭似靜焚香一炷。無行住。聲聲稱念彌陀父。罪業盡消生有處。彌陀願力堪憑據。十念一心存旦暮。西方路。功成足步紅蓮去。
漁家傲
作者：可旻（宋）

萬事到頭無益已。尋思只有修行是。若送此心遊寶地。還容易。坐觀落日當西墜。萬頃紅光歸眼際。眼開眼閉長明媚。此觀成時知法味。心歡喜。臨終決定生蓮裡。
漁家傲
作者：可旻（宋）

西望樂邦雲杳隔。一鉤新月彎彎白。意欲往生何計策。勞魂魄。彌陀一念聲千百。金殿玉樓為屋宅。七重行樹強松柏。華里託生非血脈。真高格。樂天不是蓬萊客。
漁家傲
作者：可旻（宋）

富貴經中談淨域。赤珠瑪瑙為嚴飾。彼土眾生當曉色。擎衣裓。妙華供養他方佛。稚小嬉遊隨沒溺。娑婆是苦何曾識。忻厭邇來方有力。從朝夕。靜焚一炷香凝碧。
漁家傲
作者：可旻（宋）

文墨尖新無處用。已將名利渾如夢。一串數珠隨手弄。休千種。唯聞唸佛心歡勇。滉漾空中仙樂動。笙簫聲細天風送。接引凡夫歸聖眾。香雲捧。男兒此日方崇重。
漁家傲
作者：可旻（宋）

休縱心猿馳意馬。牢將繫念繩頭把。說破十疑因智者。爭傳寫。廬山又結蓮華社。十八大賢居會下。功成五色雲西駕。諸上善人都在那。相迎迓。聚頭只說無生話。
漁家傲
作者：可旻（宋）

三十六般包一袋。膿囊臭穢猶貪愛。恰似蜣螂推糞塊。無停待。朝朝只在塵中め。若解堅心生重悔。寧拘惡逆並魁膾。一念能消千劫罪。生華內。滿身瓔珞鳴珂佩。
漁家傲
作者：可旻（宋）

一點神魂初託魄。青蓮華里琉璃宅。毫相法音非間隔。雖明白。到頭不似金臺客。九品高低隨報獲。或經劫數華方拆。若是我生心性窄。應煎迫。未開須把蓮華擘。
漁家傲
作者：可旻（宋）

淨土故鄉嗟乍別。天涯流浪經時節。老去染沾眉鬢雪。思歸切。聞聲願寄遼天月。念念時時修淨業。臨終佛定來迎接。有誓表為誠實說。廣長舌。三千遍覆紅蓮葉。
漁家傲
作者：可旻（宋）

善導可嗟今已往。化來老少皆歸向。佛念一聲分一鏹。聲才響。一聲一佛虛空上。八萬四千奇妙相。光明壽命皆無量。金色臂垂千萬丈。鵝王掌。誓來迎接歸安養。
漁家傲
作者：可旻（宋）

西土紋成東土壤。星飛一點千華界。勿訝神魂生去快。無遮礙。樂邦只在同居內。八德池深華又大。跏趺端坐蓮華載。耳聽法音心悟解。低頭拜。從今跳出胞胎外。
望江南・憶江南
作者：淨圓（宋）

娑婆苦，長劫受輪迴。不斷苦因離火宅，祗隨業報入胞胎。辜負這靈臺。朝又暮，寒暑急相催。一個幻身能幾日，百端機巧袞塵埃。何得出頭來。
望江南・憶江南
作者：淨圓（宋）

娑婆苦，身世一浮萍。蚊蚋睫中爭小利，蝸牛角上竊虛名。一點氣難平。人我盛，日夜長無明。地獄爭頭成隊入，西方無個肯修行。空死復空生。
望江南・憶江南
作者：淨圓（宋）

娑婆苦，情念驟如風。六賊村中無暫息，四蛇篋內更相攻。誰是主人公。無慧力，愛網轉關籠。一向四楞低搭地，不思兩腳欲梢空。前路更匆匆。
望江南・憶江南
作者：淨圓（宋）

娑婆苦，生老病無常。九竅腥臊流穢汙，一包膿血貯皮囊。爭弱又爭強。隨妄想，耽欲更荒唐。唸佛看經雲著相，破齋毀戒卻無妨。祗恐有閻王。
望江南・憶江南
作者：淨圓（宋）

娑婆苦，終日走塵寰。不覺年光隨逝水，那堪白髮換朱顏。六趣任迴圈。今與古，誰肯死前閒。危脆利名才入手，虛華財色便追攀。榮辱片時間。
望江南・憶江南
作者：淨圓（宋）

娑婆苦，光影急如流。寵辱悲歡何日了，是非人我幾時休。生死路悠悠。三界裡，水面一浮漚。縱使英雄功蓋世，祗留白骨掩荒丘。何似早回頭。
望江南・憶江南
作者：淨圓（宋）

西方好，隨念即超群。一點靈光隨落日，萬端塵事付浮雲。人世自紛紛。凝望處，決定去棲神。金地經行光裡步，玉樓宴坐定中身。方好任天真。
望江南・憶江南
作者：淨圓（宋）

西方好，瓊樹聳高空。彌覆七重珠寶網，莊嚴百億妙華宮。宮裡眾天童。金地上，欄楯繞重重。華雨飄颻香散漫，樂音嘹亮鼓清風。聞者樂無窮。
望江南・憶江南
作者：淨圓（宋）

西方好，七寶甃成池。四色好華敷菡萏，八功德水泛清漪。除渴又除飢。池岸上，樓殿勢飛翬。碧玉雕欄填瑪瑙，黃金危棟間玻璃。隨處發光輝。
望江南・憶江南
作者：淨圓（宋）

西方好，群鳥美音聲。華下和鳴歌六度，光中哀雅贊三乘。聞者悟無生。三惡道，猶自不知名。皆是佛慈親變化，欲宣法語警迷情。心地頓圓明。
望江南・憶江南
作者：淨圓（宋）

西方好，清旦供尤佳。縹緲仙雲隨寶仗，輕盈衣裓貯天華。十萬去非賒。諸佛土，隨念遍河沙。蓮掌撫摩親授記，潮音清妙響頻伽。時至即還家。
望江南・憶江南
作者：淨圓（宋）

西方好，我佛大慈悲。但具三心圓十念，即登九品越三祗。神力不思議。臨報盡，接引定無疑。普願眾生同系念，金臺天樂共迎時。彈指到蓮池。
哨遍
作者：劉學箕（宋）

木葉盡凋，湖色接天，雪月明江水。凌萬頃、一葦縱所之。若憑虛馭風仙子。聽洞簫、綿延不絕如縷，餘音嫋嫋遊絲曳。乃舉酒賦詩，玉鱗霜蟹，是中風味偏美。任滿頭堆絮雪花飛。更月澹蓬窗凍雲垂。山鬱蒼蒼，橋臥沈沈，夜鵲驚起。噫。倚蘭槳兮。我今恍惚遺身世。漁樵甘放浪，蜉蝣然、寄天地。嘆富貴何時。功名浪語。人生寓樂雖情爾。知逝者如斯。盈虛如彼，則知變者如是。且物生宇宙各有司。非已有纖毫莫得之。委吾心、耳目所寄。用之而不竭，取則不吾禁，自色自聲，本非有意。望東來孤鶴縞其衣。快乘之、從此仙矣。
蝶戀花
作者：劉學箕（宋）

燈火已收正月半。一夜東風，吹得寒威轉。怪得美人貪睡暖。飛瑛積玉千林變。道是柳綿春尚淺。比著梅花，花已都零亂。漠漠一天迷望眼。多情更把征衣點。
賀新郎
作者：劉學箕（宋）

午睡鶯驚起。鬢雲偏、□鬆未整，鳳釵斜墜。宿酒殘妝無意緒，春恨春愁如水。誰共說、厭厭情味。手展流蘇腰肢瘦，嘆黃金、兩細香消臂。心事遠，仗誰寄。簾櫳漸是槐風細。對梧桐、清陰滿院，夏初天氣。回首春空梨花夢，屈指從頭暗記。嘆薄倖、拋人容易。目斷孤鴻沈雙鯉，恨蕭郎、不寄相思字。幽恨積，黛眉翠。
憶王孫
作者：劉學箕（宋）

淑景韶光晴晝。簾外雨、欲無還有。流鶯枝上轉新聲，夢初醒、厭厭病酒。天連碧草凝情久。思舊事、不堪搔首。懷人有恨水雲深，又綠暗、橋西柳。
戀繡衾
作者：劉學箕（宋）

柳絮風翻高下飛。雨籠晴、香徑尚泥。女伴笑、踏青好，鳳釵偏、花壓鬢垂。亂鶯雙燕春情緒，攪愁心、欲訴向誰。人間道、因誰瘦，拈青梅、閒斂黛眉。
惜分飛
作者：劉學箕（宋）

池上樓臺堤上路。盡日悠揚飛舞。欲下還重舉。又隨胡蝶牆東去。糝徑飄空無定處。來往綠窗朱戶。卻被春風妒。送將蛛網留連住。
浣溪沙
作者：劉學箕（宋）

天上仙人萼綠華。何年分種小山家。九秋風露溢窗紗。密密翠羅攢玉葉，團團黃粟刻金花。一枝歸插鬢雲斜。
賀新郎
作者：劉學箕（宋）

往事何堪說。念人生、消磨寒暑，漫營裘葛。少日功名頻看鏡，綠鬢鬅鬙未雪。漸老矣、愁生華髮。國恥家讎何年報，痛傷神、遙望關河月。悲憤積，付湘瑟。人生未可隨時別。守忠誠、不替天意，自能符合。誤國諸人今何在，回首怨深次骨。嘆南北、久成離絕。中夜聞雞狂起舞，袖青蛇、戛擊光磨鐵。三太息，皆空裂。
賀新郎
作者：劉學箕（宋）

東閣憑詩說。對丰姿、飄然杖屨，澹然巾葛。竹外一枝斜更好，玉質冰肌粲雪。誰折向、滿頭宣發。水驛雲窗煙庭院，更宜晴、宜雨還宜月。霜夜永，景蕭瑟。孤芳敻與群芳別。隴程遙、攀條難寄，碧雲驚合。桃李漫山空春豔，不比仙風道骨。有瀟灑、清新奇絕。我被幽香相懊惱，宋廣平、豈但心如鐵。飛暗度，石吹裂。
賀新郎
作者：劉學箕（宋）

曉聽兒曹說。道前村、疏梅莫與，蔽蕭纏葛。急與呼童誅翦盡，趁此江天暮雪。喚小艇、漁翁鶴髮，凜冽寒風吹酒面，與何人、共泛山陰月。歸浩嘆，御琴瑟。世寰恍惚山川別。望瓊樓、玉宇相映，爛銀環合。冰柱雪車新句就，不療飢腸病骨。奈野鳥、千山飛絕。我笑書生貧亦甚，誦布衾、歲久寒如鐵。兒惡臥，踏裡裂。
滿江紅
作者：劉學箕（宋）

午轉槐陰，正炎暑、侵肌似醉。問何處、披襟散發，解衣揚袂。傍沼茅亭楊柳綠，倚崖草閣梧桐翠。喚玉人、纖手掬清泉，生涼意。開枕簟，浮瓜芰。瓊液淺，歌喉細。對文禽雪鷺，助成幽致。十頃碧蓮瀟灑國，萬竿修竹清涼世。算此時、情緒有誰同，吾儂自。
滿江紅
作者：劉學箕（宋）

一柄雙花，低翠蓋、呈祥現美。人正在、薰風亭上，滿襟如水。二陸比方誇俊少，兩喬相併修容止。雨初晴、午永鬥紅酣，真奇耳。雙白鷺，雙赬鯉。飛與泳，俱來此。綰雙鬟天上，侍香童子。雙劍豐城雙孕秀，雙鳧葉縣雙趨起。謾空談、國士本無雙，今雙矣。
沁園春
作者：劉學箕（宋）

浮利虛名，算來何用，蝸角蠅頭。笑勞生一夢，兩輪催逼，脆如朝露，輕若春漚。有限精神，無窮世路，劫劫忙忙誰肯休。堪驚歎，嘆痴人未悟，終日營求。百年光景雲浮。把意馬心猿須早收。有真仙秘訣，飧霞導引，丹砂鉛汞，早與身謀。閒是閒非，他強我弱，一任從教風馬牛。還知道，上蓬萊穩路，八表神遊。
念奴嬌
作者：劉學箕（宋）

水軒沙岸，午風輕、飄動一天晴雪。日色晶熒光眩眼，細逐遊絲明滅。簾幕中間，樓臺側畔，渾是瑤瑛積。綴松黏竹，恍然如對三絕。遙認彷彿飛花，花非還似，惱亂多情客。點染春衫無定度，又轉沈香亭北。密密疏疏，斜斜整整，似雪難分別。坡仙不見，後人有口何說。
念奴嬌
作者：劉學箕（宋）

斷虹開霽，淨秋容、點點初收微雨。夕下生陰山影澹，縹渺煙雲吞吐。烏帽風偏，青鞋沙軟，誤入桃溪塢。多情鷗鷺，偶來忽又飛去。日暮修竹佳人，霧綃瓊佩，綽約疑仙侶。愧我禪心春盡絮，不逐東風飛舞。紅葉題詩，紫雲傳恨，密意渠能訴。此情疏隔，不關樓外菸樹。
菩薩蠻
作者：劉學箕（宋）

暮濤掀浪溪流急。單衣未試春寒力。是處綠陰濃。春深楊柳風。人依溪岸住。酒美忘歸去。巢燕墮芹泥。幽禽花外啼。
菩薩蠻
作者：劉學箕（宋）

鴉兒學畫猶嫌醜。佯羞步步隨娘後。春淺瘦花枝。凝愁為阿誰。那回筵畔見。有意相留戀。只恐後期愆。章臺飛柳綿。
鷓鴣天
作者：劉學箕（宋）

樓外銀屏入望賒。樓前鷗鷺舞交加。穿林淅瀝飛瓊屑，度嶂繽紛過柳花。歌白雪，醉流霞。晚寒寒似夜來些。明朝酒醒掀簾幕，簾幕依然賣酒家。
西江月
作者：劉學箕（宋）

世事從來無據，人生自古難憑。茫如天水有云萍。聚散任他形影。每怪東陽瘦損，常嗤騎省多情。如今我也瘦稜稜。卻喜青青兩鬢。
水調歌頭
作者：劉學箕（宋）

三載役京口，十度過鬆江。垂虹亭下煙水，長是映蓬窗。釣得錦鱗成膾，快把雙螯浩飲，豪氣未能降。醉舞影零亂，心逐浪舂撞。景蒼茫，歌欸乃，石空硿。蒹葭深處，適意魚鳥自雙雙。便擬輕舟短棹，明月清風長共，與世絕紛龍。嘉遁有真隱，不羨鹿門龐。
醉落魄・一斛珠
作者：劉學箕（宋）

江頭離席。晚潮雙櫓催行色。往來屬玉雙飛白。笑我多情，猶作未歸客。紅塵奔走何時息。歸心還似投林翼。角巾醉裡從敧側。獨立東風，天際露岑碧。
長相思
作者：劉學箕（宋）

湖山橫。湖水平。買個湖船一葉輕。傍湖隨柳行。秋風清。秋月明。誰搗秋砧煙外聲。悲秋無盡情。
鷓鴣天
作者：劉學箕（宋）

芳草萋萋入眼濃。一年花事又匆匆。吐舒桃臉今朝雨，零落梅妝昨夜風。雲接野，水連空。畫欄十二倚誰同。兩眉新恨無分付，獨立蒼苔數落紅。
鷓鴣天
作者：劉學箕（宋）

夢繞天涯去意濃。客愁春恨兩匆匆。綠波初漲桃花浪，畫鷁輕隨柳絮風。無筆力，判虛空。關山千里兩心同。魚書雁字都休問，只看啼痕翠袖紅。
鷓鴣天
作者：劉學箕（宋）

山色都如歸興濃。春融融處客匆匆。岸花影裡鶯吟霧，江閣陰中燕受風。憑畫楯，睇層空。情衷待說幾時同。不如且盡樽中綠，圖得醄醄醉臉紅。